NADLEŽNOST ZA KRIVIČNO GONJENJE I PRAVO MERODAVNO ZA KRIVIČNO DELO

Nadležnost predstavlja pravo i dužnost jednog organa da sprovede postupak koji se nalazi u njegovom delokrugu. Krivičnopravna nadležnost utvrđena je Krivičnim zakonikom Republike Srbije. Krivični zakonik Republike Srbije primenjuje se na sve učinioce krivičnih dela koji krivična dela učine na teritoriji Republike Srbije (uključujući tu i brod i vazuhoplov koji plove pod srpskom zastavom odnosno koji su registrovani u Republici). Krivični zakonik Republike će se primenjivati i na krivična dela učinjena u inostranstvu pa će domaći organi preduzeti krivično gonjenje ako su u pitanju krivična dela protiv ustavnog uređenja i bezbednosti Republike (čl. 305 – 316 i 318-321 Krivičnog zakonika), kao i krivična dela koja se odnose na terorizam (čl. 391 – 393a KZ).

Osim za navedena krivična dela, Krvični zakonik Republike primenjivaće se i na domaćeg državljanina koji je u inostranstvu učinio krivično delo a zatekne se ili bude isporučen u Srbiju.

Krivično zakonodavstvo Srbije važi i za stranca koji van teritorije Srbije učini prema njoj ili njenom državljaninu krivično delo.

Krivično zakonodavstvo Srbije važi i za stranca koji prema stranoj državi ili prema strancu učini u inostranstvu krivično delo za koje se po zakonu zemlje u kojoj je učinjeno može izreći kazna zatvora od pet godina ili teža kazna, ako se zatekne na teritoriji Srbije, a ne bude izručen stranoj državi. Ako ovim zakonikom nije drukčije određeno, sud u takvom slučaju ne može izreći težu kaznu od one koja je propisana zakonom zemlje u kojoj je krivično delo učinjeno.

U slučaju da na domćeg ili stranog državljanina treba primeniti krivično zakonodavstvo Republike za krivično delo učinjeno u inostranstvu, ono se neće primeniti i krivično gonjenje se neće preduzeti u slučaju da je:

1) učinilac potpuno izdržao kaznu na koju je u inostranstvu osuđen;

2) učinilac u inostranstvu pravnosnažnom presudom oslobođen ili mu je kazna zastarela ili oproštena;

3) prema neuračunljivom učiniocu u inostranstvu izvršena odgovarajuća mera bezbednosti;

4) za krivično delo po stranom zakonu za krivično gonjenje potreban zahtev oštećenog, a takav zahtev nije podnet.

Pritvor, svako drugo lišenje slobode u vezi sa krivičnim delom, lišenje slobode u toku postupka izručenja, kao i kazna koju je učinilac izdržao po presudi inostranog ili međunarodnog krivičnog suda uračunaće se u kaznu koju izrekne domaći sud za isto krivično delo.

Dakle sudovi Republike Srbije su pre svega nadležni za gonjenje krivičnih dela koja su učinjena na teritoriji Republike ali zadržavaju za sebe pravo da preduzimaju krivično gonjenje u onim slučajevima kada interes Republike to nalaže – kada je krivičnim delom pogođen njen suverenitet, kada je domaći državljanin izvršio povredu stranih krivičnopravnih pravila a nalazi se u Republici Srbiji (tj. ne može se izručiti), kao i kada je stranac preduzeo neko krivičnopravno kažnjivu radnju protiv nje ili njenog državljanina.

U doktrini krivičnog prava ovo je manje-više opšteprivaćen prinicip – sve države će se starati da svojim krivičnopranvim zakonima pribave važnost i primenu u svakom onom slučaju kada su njihovi interesi direktno ili indirektno pogođeni. Uvek će postojati nadležnost stranog krivičnog prava onda kada se krivično delo učini na teritoriji te zemlje, tj. ti sudovi će bez obizra na činjenicu da je učinialc strani državljanin primenjivati domaće krivično pravo i u skladu sa time ga kazniti. Činjenica da je učinilac strani državljanin može imati značaja prilikom izdržavanja kazne ili eventualnog ustupanja krivičnog gonjenja drugoj državi (videti tekst EKSTRADICIJA) ali za samu primenu materijalnog krivičnog prava, ono nije od značaja.

Što se primene zakona tiče, onda kada je došlo do utvrđivanja domaće nadležnosti u krivičnopravnoj stvari, na učinioca krivičnog dela primenivaće se domaći zakon koji je važio u vreme izvršenja krivičnog dela. U slučaju da je posle izvršenja krivičnog dela izmenjen zakon, jednom ili više puta, primeniće se zakon koji je najblaži za učinioca.